**Αγαπητοί γονείς,**

Σας ζητείται να δώσετε τη συγκατάθεσή σας για τη συμμετοχή του παιδιού σας στην «Πανελλήνια έρευνα στο σχολικό πληθυσμό για τη χρήση ουσιών, άλλες εξαρτητικές συμπεριφορές και την ψυχοκοινωνική υγεία (Έρευνα ESPAD-Ελλάδα)». Την έρευνα διεξάγει το ΕΠΙΨΥ (Ερευνητικό Πανεπιστημιακό Ινστιτούτο Ψυχικής Υγείας, Νευροεπιστημών & Ιατρικής Ακριβείας «Κώστας Στεφανής»), ερευνητικό Κέντρο της Ιατρικής Σχολής του ΕΚΠΑ.

**Σκοπός και χαρακτηριστικά της έρευνας:** Η έρευνα διεξάγεται στη χώρα μας τα τελευταία 40 χρόνια (από το 1984) ενώ από το 1995 και μετά, ανά τετραετία, την ίδια έρευνα υλοποιούν ταυτόχρονα όλες οι ευρωπαϊκές χώρες. Σκοπός της είναι να μελετήσει τη χρήση εξαρτησιογόνων ουσιών (καπνός, οινοπνευματώδη ποτά, άλλες ουσίες), τη χρήση του διαδικτύου και των μέσων κοινωνικής δικτύωσης και το στοιχηματισμό/τζόγο, καθώς και ευρύτερα θέματα που άπτονται της συμπεριφοράς και του τρόπου ζωής των έφηβων-μαθητών (π.χ., διαπροσωπικές σχέσεις, ελεύθερος χρόνο, σχολική ζωή, ψυχολογική υγεία).

**Διαδικασία:** Με την έγκριση του Υπουργείου Παιδείας, στην έρευνα συμμετέχουν περίπου 10.000 μαθητές από πανελλήνιο, τυχαίο αντιπροσωπευτικό για όλες τις Περιφέρειες της χώρας δείγμα 500 περίπου Λυκείων. Στην αίθουσα των Η/Υ του σχολείου, οι μαθητές θα συμπληρώσουν ηλεκτρονικά ανώνυμο ερωτηματολόγιο. Όλη η διαδικασία θα πραγματοποιηθεί με τη διακριτική παρουσία εκπαιδευτικού.

**Οφέλη από την έρευνα:** Η έρευνα προσφέρει πολύτιμα επιστημονικά δεδομένα για τη χρήση εξαρτησιογόνων ουσιών και άλλες εξαρτητικές συμπεριφορές στην εφηβεία. Τα ευρήματα της έρευνας τα αξιοποιούν κυρίως οι επαγγελματίες πρόληψης και προαγωγής της υγείας σε τοπικό επίπεδο κατά τον σχεδιασμό και την εφαρμογή παρεμβάσεων σε μαθητές, γονείς και εκπαιδευτικούς, με απώτερο σκοπό την ανάπτυξη των δεξιοτήτων των εφήβων στην αποφυγή υιοθέτησης εξαρτητικών συμπεριφορών.

**Κίνδυνοι:** Δεν υπάρχουν κίνδυνοι από τη συμμετοχή των μαθητών στην έρευνα, ενώ επιπλέον, η συμμετοχή τους σε αυτή δεν θα έχει προεκτάσεις στη σχολική τους επίδοση.

**Ανωνυμία/Εμπιστευτικότητα:** Τα δεδομένα που θα συλλεχθούν θα είναι ανώνυμα. Θα συγκεντρωθούν σε βάση δεδομένων στο ΕΠΙΨΥ για στατιστική επεξεργασία και θα διατηρούνται σε ειδικό χώρο στον οποίο θα έχουν πρόσβαση μόνον τα μέλη της ερευνητικής ομάδας. Τα αποτελέσματα της έρευνας θα παρουσιαστούν σε στατιστική μορφή για το σύνολο της χώρας και ανά Περιφέρεια και όχι ανά πόλη, δήμο, σχολείο ή τμήμα ξεχωριστά.

**Δικαίωμα άρνησης:** Παρακαλούμε σημειώστε ότι η συμμετοχή είναι προαιρετική, δηλαδή οι μαθητές/-τριες έχουν το δικαίωμα να αρνηθούν τη συμμετοχή τους στην έρευνα ή να διακόψουν τη συμπλήρωση του ερωτηματολογίου οποιαδήποτε στιγμή το κρίνουν (στην περίπτωση αυτήν, οι έως τότε απαντήσεις τους δεν θα καταχωρούνται στο σύστημα), δίχως συνέπειες.

Ευελπιστούμε στο ότι κατανοείτε τη συμβολή της μελέτης αυτής στην προαγωγή της υγείας των μαθητών στη χώρα μας και ότι δεν έχετε αντίρρηση να συμμετάσχει το παιδί σας σε αυτήν. **Παρακαλούμε** **δηλώσετε τη συναίνεσή σας ή μη α) υπογράφοντας στο παρακάτω πλαίσιο και β) μεριμνώντας στο να επιστραφεί το έντυπο αυτό στη Διοίκηση του σχολείου.**

Σας ευχαριστούμε εκ των προτέρων για τη συνεργασία.

|  |  |
| --- | --- |
| **ΥΠΕΥΘΥΝΗ ΔΗΛΩΣΗ / ΥΠΟΓΡΑΦΗ** |  |
| *Δηλώνω υπεύθυνα ότι:* |  |
| □ *Αποδέχομαι τη συμμετοχή του παιδιού μου στην έρευνα* | □ *Δεν αποδέχομαι τη συμμετοχή του παιδιού μου στην έρευνα* |
| Ονοματεπώνυμο............................................................... και υπογραφή γονέα .......................................  Ονοματεπώνυμο μαθητή/τριας....................................................................... | |
| Ημερομηνία ........................................ | |
|  | |
|  | |
| Επιστημ. Υπεύθυνη: **Άννα Κοκκέβη**, Ομότιμη Καθηγήτρια Ιατρικής Σχολής ΕΚΠΑ  Ενημερωθείτε για την πανελλήνια επιστημονική έρευνα για τη χρήση εξαρτησιογόνων ουσιών και τα πιο πρόσφατα στοιχεία της στους ακόλουθους ιστότοπους:   * [www.epipsi.gr/index.php/research/96-ereuna-espad](file:///C:\Users\User\AppData\Local\Microsoft\Windows\INetCache\Content.Outlook\FFVVPM9U\www.epipsi.gr\index.php\research\96-ereuna-espad) (ΕΠΙΨΥ, για την Ελλάδα) * [www.espad.org](http://www.espad.org) (ESPAD, για την πανευρωπαϊκή έρευνα).   Επικοινωνήστε με τους συντελεστές της έρευνας μέσω:   * Τηλεφώνου 210 6170 834,-844, και -849 * email [espad@epipsi.gr](mailto:espad@epipsi.gr) | |